隆中次吳襄陽韻二首  其一
作者：項安世
朝代：宋

paragraphs: 葛公未易談，佳處當自曉。
輕身託人主，歲晚那得保。
哀哉楊德祖，所恨機太早。
文若豈不遲，萬變要難了。
書生法當驕，正懼此身小。
空桑視湯幣，不博一介草。
向來磻溪人，所願直鈎老。
孔明平生志，豈必書江表。
但從德翁游，時和司馬好。
胸中管樂事，本自不足道。
所以劉葛交，終焉契魚藻。
舊時耕鑿地，千歲跡未掃。
客來訪遺事，淚落日杲杲。
岡頭雙白鷺，飛去何渺渺。